Tisztelt Polgármester úr! Tisztelt………………………………..

Igen tisztelt Ünneplők!

**60 évvel ezelőtt Márai Sándor szavaival élve: „Meghasadt az égbolt, mert egy nép azt mondta elég volt!”**

Október 23-a a Magyar Forradalom és Szabadságharc emlékünnepe.

De! Világtörténelmet is formált!

John F. Kennedy Amerikai Egyesült Államok korábbi elnöke mondta, illetve méltatta a forradalmat 1960-ban:

*„1956 október 23-a örökre be van jegyezve a szabad emberek, a szabad népek krónikáiba. A bátorság, az öntudat, a diadal napja volt!”*

60 év. Hosszú idő! Több, mint két emberöltő. Az emlékek is már csak foszlányokban élnek azokban is, akik még szerencsére itt vannak közöttünk az 56-osok közül, illetve azokban is, akik részesei voltak az eseményeknek akár Budapesten, akár Dömsödön, vagy az ország más tájain.

Amikor az ember egy ünnepi beszédre készül, elgondolkodik, egy általános szólam legyen, egy pátoszos frázisokban bővelkedő, vagy egy emlékező, az eseményeket felidéző, elgondolkodtató.

Én ezen utóbbi mellett döntöttem, egyes részeiben személyes ismereteimet is szeretném megosztani Önökkel, de a tényekre és egyes eseményekre is szeretnék emlékezni, emlékeztetni.

Nincsenek közvetlen élményeim az 1956-os Forradalomról és Szabadság harcról, mivel még akkor nem életem! De vannak még mellettem olyanok, akik akkor éltek, ha azt az életet normális életnek lehet nevezni, illetve nyitott szemmel jártak és még az emlékeket fel tudták idézni.

**Hogyan is kezdődött?** Miért mondja Márai Sándor versében, hogy „elég volt!”?

A II. Világháború utáni kommunista terror, a szovjet mintára működő államgépezet olyan helyzetet, környezetet teremtett az országban, hogy azt már nem lehetett elviselni. Valaminek történni kellett.

A forradalom előszelét lehetett érezni, de az államhatalom és a szovjet irányítás is érezte, hogy komoly gond van Magyarországon. Leváltotta Rákosi Mátyást, helyére Gerő Ernőt ültette, de ez sem hozta meg a várt eredményeket. Közben a magyarság egyre elégedetlenebb lett akár a vidéket nézzük, akár a városi polgárokat, fiatalokat.

Szólásszabadság….? Hol volt az? Nem hazánkban az biztos.

A rettegett ÁVH, az volt! A zsarnokság, az önkény féktelen és feltétel nélküli kiszolgálója. És ennek a besúgó rendszere, amely komolyan működött. 40 ezer fő szolgálta az önkényt. Mindenkinek meg kellett gondolnia, kivel, miről beszél, mert egy elejtett fél mondat, és éjszaka megjelent a rettegett fekete autó.

Beszolgáltatás, padlássöprés, az volt! Bizony itt Dömsödön is kisemmizték a parasztokat, még esetenként vetni való gabona sem maradt.

Demokrácia? Még nyomokban sem!

Kitelepítések? Az igen! Több tízezer embernek kellett elhagyni otthonát, vették el javaikat.

Talán nem volt olyan magyar ember, akinek személyesen ne okozott volna gyötrelmet az elnyomó diktatórikus hatalom. Legyen az dömsödi földműves, pesti polgár, vagy gyári munkás.

Ezt nem tudta tovább viselni a nép. Meg kellett, hogy hasadjon az égbolt.

***Márai Sándor írta „Mennyből az angyal” című versében:***

***„Nem érti ezt az a sok ember,***

***Mi áradt itt meg, mint a tenger?***

***Miért remegnek világrendek?***

***Egy nép kiáltott. Aztán csend lett.”***

1956 október 23-án délután 3 órakor még a lengyelek melletti tüntetésre hívták az embereket, az egyetemistákat. Ők akkor még nem tudták, hogy történelmet írnak, csak azt tudták, hogy lépni kell, mert ha nem teszik teljesen elveszhet Magyarország, az egész magyarság.

*Hölgyei és Uraim! tisztelt Ünneplők!*

Az 1956-os forradalom nem egy fejezet a történelemkönyvben, hanem történelmünk azon eseménye, amikor szinte az egész ország egy emberként lépett fel egy közös ügyért, a sztálinista diktatúra elsöpréséért, a szovjet megszálló csapatok kivonulásáért.

E két célban mindenki egyetértett. Véget kell vetni a diktatúrának és a szovjet megszállásnak. Ezért fogott fegyvert, vagy harcolt más módon a magyar nép, ezért lett Nagy Imre miniszterelnök.

„Ruszkik haza” zengett a jelszó Budapesten, de országszerte mindenhol. Úgy tűnt néhány napig, hogy ez még igaz is lehet. Kivonultak Budapestről a szovjet csapatok, de ez csak taktikai lépés volt. Ők stratégiát alkottak, taktikáztak, terveztek, hogy fenntartsák a diktatórikus államgépezetet. A magyar népnek nem volt taktikája, stratégiája, csak egy cél lebegett a szemük előtt:

* Véget vetni annak, ami van! Bármi áron!
* **Ez a szabadság népe! A magyar nép.**

Együtt dobbant meg az ország szíve 60 évvel ezelőtt, mert az elkeseredett nép úgy gondolta most van itt az idő, most lehet a szovjet ágyúcsöveket visszafordítani és lerázni a hazug elvetemült diktatúrát.

Október 23-a délutánján a tüntetésre igyekvő fiatalok azt sem gondolták, hogy este már egy fegyveres forradalom részesei lesznek, mert az államhatalom nem tűri az ellenállást és nem tárgyal, hanem lő! A Petőfi szobornál, Bem térnél zajló tüntetések még békésnek, de forradalminak mondhatók, a Kossuth téri esti tüntetésnél érezhető volt a feszültség. Nagy Imre sokszor emlegetett megszólítása…”Elvtársak”! A válasz százezrek ajkáról: Nem vagyunk mi elvtársak! Magyarok vagyunk!

A beszéd korán sem nyugtatta meg a téren tüntető sok-sok embert, megszülettek az első lyukas zászlók, melyek azóta is a szabadság, a bátorság jelképévé váltak. Ezután a tömeg a Rádióhoz vonult a követeléseiket beolvasni, de ott már fegyverek fogadták őket! Lőtt az ÁVH! Folyt a vér a pesti utcán. Ez olaj volt a tűzre! Egy forradalmi hangulatban izzó tömeg nem hagyhatta megtorlás nélkül, hogy válogatás nélkül közéjük lőnek. Megkezdődtek a fegyveres harcok!

De hogy? Október 24-től a szovjet páncélos haderőt hívták segítségül az állampárt vezetői. Komoly meglepetés érte őket, mivel kemény fegyveres ellenállásba ütköztek. Először még a szovjet katonák sem tudták, hogy miért kell nekik a forradalmárokra lőni, ezért több alkalommal volt tapasztalható, hogy nem ellenségként kezelték a forradalmárokat. Sajnos ez később már nem így volt! Véres ütközetek zajlottak a Főváros számos részén! Ne feledjük a Corvin közi harcosokat fiatalokat, a Széna téri ellenállókat, akik közül sok százan estek áldozatul. Csak főhajtással emlékezhetünk rájuk.

Fekete István író írta:

Itt nem voltak altábornagyok, itt nem volt stratégia és taktika, itt csak halálba menő tizennégy-húszéves gyerekek voltak, lányok is, akik betelvén egy istentelenség szörnyű ürességével, a jelszavak csatornalevesével, a hazugság emészthetetlen maszlagával, és nekimentek felborítani a hegyet, megfordítani a történelmet, eszméletlen céltudatossággal élni vagy meghalni. És felborították a hegyet, és megfordították a történelmet, és győztesen élve maradtak.

*Élve maradtak elsősorban azok, akiknek a testük meghalt, mert örökké élnek az örökkévalóban és a nemzet szívében, ….*

De dühvel is emlékezünk olyanokra, mint Jamrich Mihály százados, aki a Kossuth téri fegyvertelen tömegbe lövetett 25-én, ahol 280 ember maradt holtan. Vagy a mosonmagyaróvári sortüzet elrendelő Dudás István parancsnok rémtettére. Nem lehet, hogy ezeket a feledés homálya elfedje.

*Tisztelt Ünneplők!*

Néhány gondolat a szabadságharc kronológiájából: A Budapesti harcok folytatódtak 25-26-27-én. Édesapám, akkor sorkatonaként harckocsi vezető volt. Néha halkan elmondta, hogy a megkülönböztethetőség miatt a magyar harckocsizók felfestették a Kossuth címert a tankra, de sajnos az oroszok is ehhez a cselhez folyamodtak, hogy ne lőjék ki őket a magyar harckocsizók. Volt olyan eset, hogy az életünket annak köszönhettük, hogy előbb lőttünk.

Október 28. a fordulat napja lett volna…. Nagy Imre bejelentette a tűzszünetet, ebbe a szovjet tábornokok is beleegyeztek, de ez is taktika volt! 31-én újabb szovjet csapatok özönlöttek az országba, minden tiltakozásunk ellenére.

Október 28-án XII. Pius Pápa imára szólította fel a világegyetemet a szabadságukért harcoló magyarokért. 31-én fokságából kiszabadították Mindszenty bíborost, ennek hírére november 1-én ismét üzent a Pápa, idézem: „ Lengyelország és Magyarország népeire végre-valahára az igazságosságra épülő béke új hajnala látszik felvirradni”.

Sajnos csak több mint 30 év után lett igaza.

November 3-án Nagy Imre koalíciós kormányt alakított, szakértői megbeszélések kezdődtek a szovjet csapatok kivonulásáról, de délután már Tökölön nem tárgyaltak Maléter Pál honvédelmi miniszterrel, hanem letartóztatták. Megpecsételődött a szabadságharc sorsa.

Édesapám ezzel kapcsolatos emléke volt, hogy a harckocsi ezredüket a Gellért hegyen gyülekeztették, este 8 óra körül megjelent Maléter Pál, aki a harckocsizókkal kezet fogott egyenként és elmondta, hogy Tökölre megy tárgyalni, és ha nem jön vissza tudjuk, hogy mi a teendőnk. Sajnos két óra múlva a szovjet csapatok körül vettek bennünket, mondta édesapám és megadásra szólították fel az egységet. Nyomatékul kilőttek egy harckocsit és az akkumlátoros kocsit. Kegyetlen volt. Hiába adtak utána fegyvertelen szabad elvonulást, rettegésben teltek a következő napok, hetek, hónapok.

És jött november 4-e, amikor a szovjet csapatok általános támadást indítottak Budapest és más városok ellen. Ez volt a vég! Hiába várták a nagyhatalmak segítségét, hiába figyelték a Szabad Európa rádió sistergő hangját, hogy jön a segítség…… Nem jött! Vérbe fojtották a szabadság szellemét és egyben hőseit is!

*Tisztelt Ünneplők!*

Dömsöd akkor talán messzebb esett a Fővárostól, mint most, persze nem kilométerekben mérve. Nem volt olyan gyors az információ áramlás. Mindenki, már akinek volt, a rádiót hallgatta, onnan szerzett hiteles, vagy hitelesnek vélt információkat.

Igaz, hogy Pesten fegyveres harcok zajlottak, de a 23-a utáni bő 10 nap fényt adott az embereknek, reményt, hogy jöhet a változás. A harcok mellett –aki tehette- megpróbálta a nyugalmat fenntartani, elindulni egy új felé, amit nem tudta senki, hogyan fogalmazzon meg. Más legyen, jobb legyen, igazabb legyen! Ez volt talán a legjellemzőbb Dömsödre is, a dömsödiekre az akkori napokban. Joó Sándor emlékezéseiből tudhatjuk meg a lényeges történéseket. A tanácsi vezetők már a forradalom napját követően eltűntek a községből, de a hivatal egy-két odaadó tisztviselő jóvoltából működött. Volt egy-két incidens, néhány ember kiszórta a tanácsháza udvarára a kataszteri íveket, néhány iratot, a beszolgáltatási íveket, leverték a vörös csillagokat, de emberi életek nem voltak veszélyben, legalábbis az emlékezők szerint.

A fővárosi események hatására itt is elkezdődött a Dömsödi Nemzeti bizottság megalakulása. Spontán gyűlés szerveződött október 24-én a Hajós iskolában. voltak vagy 300-an, de a józan gondolkodású iparos és tanár embereket tartották mérvadónak. Megválasztották többek között Szőnyi Károly iskola igazgatóhelyettest, Imre János lakatos mestert, Horvát Domonkos gazdát, Balog László tanárt, Bábi József tanárt, Máté Gábor órást, Kiss István gazdát a bizottságba. Elnöknek Joó Sándort választották. Ez a bizottság tartotta fent a rendet, a rendőrség együttműködött velük, és működött a hivatal is. Jó példa a bizottság mértékletes működésére, hogy az első döntése az volt, hogy a villanyok ne csak este 10-ig, hanem hajnalig égjenek az utcán, megakadályozva ezzel a bűn elkövetéseket. Ha nem is voltak fegyveres harcok Dömsödön, tudták hogyan segíthetnek a forradalomnak: Balogh László vezetésével több teherautónyi élelmiszert gyűjtöttek és szállítottak Budapestre a forradalmároknak, a korházaknak. Lehet, hogy sokan nem gondolják, de ez is igazi forradalmi tett volt.

November 4-én a Nemzeti Bizottság automatikusan feloszlott, Joó Sándor még az ügyeket intézte a tanácsházán, november 15-ig, amikor két szovjet tank jelent meg magyar tisztekkel együtt és vissza akarták helyezni a tanácsi vezetőket. De ők nem voltak. Joó Sándort is tanácselnöknek akarták, de nem vállalta. Nem is lett egy tanácselnök, csak Brassó József elnökhelyettes lett megbízva.

Tisztelt Ünneplők, A fiatalokhoz is szólok!

Az októberi forradalom hősei voltak azok a hétköznapi emberek is, akik kimentek az utcára és abban segítettek, amiben tudtak. Volt aki élelmiszert szállított, mint ahogy mondtam Dömsödről is, volt aki sebesültet mentett, ápolt. **Az akkori összefogás példa értékű lehet mind a mai napig.**

**Ez az összefogás segített, és ha kell, akkor segíthet ma is a magyarokon. Csak rajtunk múlik.**

*Hogy is volt? Ismételjük meg!*

„Egy nép kiáltott. Aztán csend lett!” írta a költő, Márai Sándor.

250 mártír a hóhérok kezén

2500 halott a harcokban,

25000 fogoly a börtönökben,

250000 hazátlan, aki elment, elmenekült!

A forradalom leverését követően tilos volt október 23-ára emlékezni, sőt megemlíteni is. A hivatalos kommunista álláspont szerint „ellenforradalom” zajlott, melyet „reakciós” és „köztörvényes elemek” szerveztek.

A mi generációnk sem az iskolában tanulhatta meg az 1956-os forradalom valódi történetét. Nekünk is mit mondtak, tanítottak? Ellenforradalom!

Mindenki, aki jó érzésű magyar volt, tudta és meggyőződéssel hitte, hogy ez nem az volt. Ez forradalom volt a javából és szabadságharc!

Csak nem mondhattuk. Pszt, Pszt, erről nem szabad beszélni, mert baj lesz. Mert még a szavakat is börtönbe zárták!

1989-ben sokan csodálkoztak, amikor 1**989. január 28-án Pozsgay Imre államminiszter a 168 órának nyilatkozva kijelentette, hogy "1956 nem ellenforradalom volt, hanem egy nemzeti érzékenységében, önbecsülésében a diktatúra által megtiport nép jogos felkelése, népfelkelés volt"**

**Meglepődtünk, de tudtuk, hogy most már tényleg jönni kell a változásnak! És eljött! Eljött 1990, a fegyvertelen rendszerváltás! Sokat köszönhetünk az 1956-os hősöknek, és azoknak, akik nem hagyták kialudni 56 eszméjének lángját!**

**Kedves Ünneplő Dömsödiek!**

A történelem ritkán ismétli önmagát. Vannak azonban események, amelyeknek ugyanaz a jelentése történelmi távlatból tekintve. Az 1848-as szabadságharc és az 1956-os forradalom között is sok különbség van, több mindenben mégis hasonlítanak. Abban mindenképpen, hogy azt üzenték a világnak: egy kis európai nép a döntő történelmi pillanatokban méltósággal kezébe vette a sorsát, és „megbűnhődve, múltat és jövendőt”, véráldozat árán kivívta szabadságát.

Azt lehetne mondani, hogy de hát nem vívta ki: mindkettőt, 1848-at is, 1956-ot is leverték! **Csakhogy az igazságos forradalmak mindig győznek; olykor levertükben még inkább – mert megváltoztatják a jövőt, megreformálják a társadalom életét, intézményrendszerét, öntudatát, és esetleg még az erkölcsét is.**

**Főhajtás az 56-os hősök előtt!**

**Köszönöm megtisztelő figyelmüket.**